**Маҷмуъаи**

**васиятҳои Имоми Аъзам Абўҳанифа (р)**

Таълиф:

Муфтӣ Муҳаммад Ошиқи Илоҳии Баландшаҳрӣ

Тарҷума: Абдуллоҳи Ҳайдарӣ

Таҳия: Худойдоди Қурбон

**Душанбе – 2015**

**Васиятномаи Имоми Аъзам Абўҳанифа Нуъмон ибни Собити Кўфӣ (р) ба шогирди гиромиқадрашон қозилқузот Абўюсуф Яъқуб ибни Иброҳими Ансорӣ (р)**

Имом Абўюсуф (р) аз бузургтарин ва машҳуртарин шогирдони бориз ва умдаи Имоми Аъзам (р) аст. Вай дар фиқҳу ҳадис маҳорати фавқулодае дошт. Имом Аҳмад ибни Ҳанбал (р) аз шогирдон ў ба шумор меравад, ки се соли тамом аз маҳзари вай касби файз намудааст. Имом Абўюсуф (р) аввалин касе буд, ки ба лақаби қозилқузот шуҳрат ёфт. Дар даврони хилофати Аббосиён, яъне дар аҳди Маҳдӣ, Ҳодӣ ва Ҳорунуррашид ба шуғли қазо иштиғол дошт ва аз соли 166-и ҳиҷрӣ то ҳангоми вафот ҳамчунон қозӣ буд.

Имом Абўюсуф (р) ҳафдаҳ соли тамом бо пойбандӣ дар ҳузури Имоми Аъзам (р) ба таҳсили илм машғул буд, ҳатто ҳангоме ки писараш вафот кард, аз ҳирси ин ки маҷлиси Имом Абўҳанифа (р) тарк нашавад, дар дафнаш ширкат накард, тартиботи кафану дафнашро ба хешовандон ва ҳамсоягон супурд ва худаш дар маҷлиси Имоми Аъзам (р) ҳозир шуд. Имоми Аъзам (р) натанҳо ўро фақеҳ бор овард, балки гоҳ аз назари молӣ низ ба ў кўмак мекард. Довуд ибни Рашид (р) мефармояд: «Агар Имом Абўҳанифа (р) фақат як шогирд медошт ва он Абўюсуф (р) мебуд, барои ифтихори эшон ҳамин як шогирд кофӣ буд. Ҳар гоҳ Абўюсуф (р) дар маҷлиси илмӣ сухан мегуфт, чунон маълум мешуд, ки дар канори даре нишаста, аз он паймона мекунад, ҳадису фиқҳ ва калом ҳамеша дар пешаш мустаҳзар (омода) буд».

Боре Имом Абўюсуф (р) мариз шуд ва Имоми Аъзам (р) барои аёдати ў ташриф овард. Пас аз он ки ҳолашро пурсид ва берун омад, фармуд: «Агар ин ҷавон фавт кунад, илми бисёре зоеъ мешавад, зеро ки дар ҳоли ҳозир бузургтарин олими рўи замин аст».

Ҳазрати Имом Абўюсуф (р) аз соли 166 то соли 182-и ҳиҷрӣ, ки соли вафоти ўст, қозӣ буд. Дар ин муддати тўлонӣ бо адлу инсофи камназире қазоват намуд. Ў мефармуд: «Ман ҳаргиз қазоват ва ҳукми золимонае накардаам, вале аз як қазоватам ҳарос дорам, ки мумкин аст мавриди бозпурсӣ қарор гирам. Ин қазоватро миёни Ҳорунуррашид ва як насронӣ анҷом додам. Насронӣ муддаъӣ буд, ки амирулмуъминин фалон замини ўро ғасб кардааст. Ҳангоме ки додрасии парванда оғоз шуд, ба Ҳорунуррашид гуфтам: «Ин шахс муддаъист, ки шумо фалон заминашро ғасб кардаед». Ҳорунуррашид чавоб дод: «Ин замин аз бобоямон Мансур ба мо мерос расидааст». Ба насронӣ гуфтам: «Ҷавобро шунидӣ, ҳоло шоҳиде дорӣ ё на?». Гуфт: «Шоҳид надорам, аммо шумо бояд муттаҳамро қасам бидиҳед». Ба амирулмуъминин гуфтам: «Шумо қасам хўрда метавонед?». Ҳорунуррашид қасам хўрд. Бо ҳамин парванда баста шуд ва насронӣ ба роҳаш рафт.

Имом Абўюсуф (р) фармуд: «Аз ин парванда ҳарос дорам, ки мавриди бозхост қарор гирам». Як шогирдаш пурсид: «Ин қазовати шумо солиму дуруст аст, чаро тарси муохаза ва бозпурсӣ доред?». Фармуд: «Чунки ман ҳар ду тарафи қазияро дар як ҷо нанишонда будам, Ҳорунуррашид то охир дар ҷои бартаре менишаст, аммо насронӣ дар пеши қозӣ истода буд».

Ҳазрати Имом Абўюсуф (р) бисёр обид буд, бо вуҷуди он ки қозилқузот буд ва масъулиятҳои сангине бар дўш дошт, намозҳои нофила бисёр мегузорид ва рўзаи бисёр мегирифт. Имом Абўюсуф (р) аз насли ансори Мадина буд, падаркалонаш Саъд ибни Буҳайр (р) саҳобӣ буд ва ба Саъд ибни Ҳабта низ шуҳрат дошт (Ҳабта номи модараш буд). Ў дар ғазваи Хандақ ширкат кард ва бо шаҳомати бисёре ҷангид. Он вақт ҳанўз ҷавон буд. Расули Худо (с) диданд, ки вай бо далерии камназире меҷангад, ўро садо карда пурсиданд: ***«Эй ҷавон, ту кистӣ?».*** Гуфт: «Ман Саъд ибни Ҳабта ҳастам». Паёмбар (с) барояш дуои хайр карданд ва фармуданд: ***«Худованд қисмати туро муборак кунад».*** Дар зимн фармуданд: ***«Наздик биё».*** Чун наздик омад, дасти муборакашонро бар сараш кашиданд. [[1]](#footnote-1)

Имом Абўюсуф (р) мефармуд: «Дасте, ки Паёмбари акрам (с) бар сари бобоямон кашидааст, баракати онро дар тамоми хонадонамон эҳсос мекунам».

Саъд ибни Буҳайр дар Кўфа сукунат ихтиёр карда буд ва дар ҳамон шаҳр вафот ёфт. Наслашон ҳамчунон дар Кўфа боқӣ монд, ки аз он ҷумла ҳамин Абўюсуф (р) ба вуҷуд омад ва машриқу мағрибро аз илмаш сероб намуд. Имом Абўюсуф (р) дар соли 182-и ҳиҷрӣ вафот намуд.

**Бисмиллоҳир-Раҳмонир-Раҳим**

Боре Имоми Абўҳанифа (р) пас аз он ки дарк намуд шогирди барўмандаш Абўюсуф ба синни рушд расида, ахлоқу кирдораш бисёр некў ва дилпазир гардидааст ва дар талаби илм ҷиддӣ ва кўшо аст, ин чанд васиятро ба вай тақдим фармуд:

1. Ба ҳокими вақт эҳтиром бигузор ва шахсияташро бузург шумор, дар ҳузури ў аз дурўғгўӣ бипарҳез.

2. То туро барои масъалаи илмие фаро нахонад, ҳар вақту дар ҳар ҳолат пеши ў марав, зеро агар рафтуомадат назди ў зиёд шавад, туро ҳақир мешуморад, аз чашмаш меафтӣ ва арзише бароят дар наздаш боқӣ намемонад. Бархўрдат бо вай чунон бошад, ки бо оташ аст, ҳам аз вай истифода кун ва ҳам худатро аз хатараш нигоҳ дор, ба ў наздик машав, ки месўзӣ ва аз ў озор мебинӣ. Ҳоким маъмулан чунин аст, ки арзише барои худаш қоил аст, барои дигарон қоил нест.

3. Ҳеҷ гоҳ назди ҳоким пургўӣ макун, зеро вай барои он ки худашро дар пеши атрофиёнаш аз ту донотар ва олимтар ҷилва диҳад, бемаврид аз ту интиқод мекунад ва нуктаи заъф мегирад, дар натиҷа аз чашми атрофиёнаш меафтӣ ва ночиз ҷилва мекунӣ.

4. Агар назди ҳоким рафтӣ, қадру манзилати худ ва дигаронро бишинос.

5. Ҳар гоҳ дидӣ қабл аз ту яке аз уламо, ки ту ўро намешиносӣ, пеши ҳоким аст, ту худро ақиб бикаш ва дар чунин маҷлисе ҳозир машав, чунки агар ту аз он олим дар илму манзилат камтар бошӣ, мумкин аст нодониста худатро аз ў бартар бидонӣ, дар натиҷа ў ба ту осеб бирасонад ва агар ту аз вай олимтар ва бартар бошӣ, мумкин аст дар назди вай ночизу ҳақир шавӣ, дар натиҷа аз чашми султон бияфтӣ.

6. Агар ҳокими вақт вазифае ба ту пешниҳод кард, напазир, магар он ки мутмаин шавӣ, ки ў дар масоили илмӣ ва эътиқодӣ бо ту ҳамназару ҳамақида аст, то ин ки маҷбур нашавӣ дар ҳукмҳоят мухолифи эътиқоду андешаат амал кунӣ.

7. Бо атрофиёни хешовандони ҳоким ҳаргиз робита барқарор макун, бикўш, ки робитаат сирфан бо худаш бошад.

8. Ҳамвора кўшиш кун, ки аз атрофиёнаш дур бошӣ, то арзишу манзилатат маҳфуз бимонад.

9. Дар ҳузури мардум ҷуз он чи аз ту мепурсанд, ҳарф назан.

10. Ба хусус дар бораи муомилот ва тиҷорат ҳаргиз пеши авом суҳбат макун, то гумон накунанд, ки ту ба моли онҳо чашм дўхтаӣ ё ин ки майли ришват гирифтан дорӣ.

11. Дар назди мардуми авом наханд.

12. Беш аз ҳад ба бозор марав.

13. Бо бачаҳои навбулуғ гуфтугў макун, зеро онҳо фитнаанд, агар бо бачаҳои хурдсол суҳбат кунӣ ва дасти шафқат ба сарашон бимолӣ, ишколе надорад.

14. Бо бузургсолон дар роҳ якҷо марав, чунки агар онҳоро аз худ пеш гузаронӣ, арзиши илмият коста мегардад ва агар худ аз онҳо пеш гузарӣ, ба мақому ҳайсияти худат латма ворид мешавад, зеро онҳо аз ту бузургсолтаранд ва Пайғамбар (с) фармудаанд: ***«Касе ба бузургсолони мо эҳтиром ба ҷо наорад ва бар хурдсолони мо шафқат накунад, аз мо нест».[[2]](#footnote-2)***

15. Ҳеч гоҳ бар сари роҳ манишин ва агар маҷбур шудӣ, ки беруни манзилат бинишинӣ, пас дар масҷид бинишин.

16. Бар дари дуконҳо манишин.

17. Дар бозор ва масҷид чизе махўр.

18. Аз обҳое, ки бар сари роҳҳо гузошта шудааст ва аз дасти касоне, ки бар сари роҳҳо истодаанд ва ба мардум об медиҳанд, об махўр.

19. Ҳеч гоҳ абрешим ва дигар порчаҳои гаронқиматро напўш ва зевар истифода набар, чунки истифодаи ин гуна чизҳо ба такаббур вомедорад.

20. Дар бистари хоб бо ҳамсарат зиёд ҳарф мазан, магар ба андозаи зарурат.

21. Беш аз ҳад аз ў бўсу канор магир ва ба вай даст мазан.

22. Ҷуз бо номи Худо ва талаби хайр бо вай ҳамбистарӣ макун.

23. Дар ҳузури вай аз занҳо ва канизҳои дигар суҳбат макун, ки бо ту бетакаллуф шуда, ў низ аз мардони бегона суҳьат хоҳад намуд ва мумкин аст туро хуш наояд.

24. То метавонӣ бо зане, ки қаблан шавҳар дошта бошад ё бо зане, ки падару модараш зинда ҳастанд ва ё бо зане, ки аз шавҳари қаблияш фарзанд дошта бошад, издивоҷ макун, магар ба шарте ки хешовандони зан рафтуомади зиёде ба хонаат надошта бошанд.[[3]](#footnote-3) Ҳамчунин бо зани молдор издивоҷ макун, зеро агар зан пулдор бошад, мумкин аст падараш даъво кунад, ки ин моли худи ўст, ки онро дар дасти духтараш амонат гузоштааст. Ин амр фазои меҳру муҳаббати хонаводаро тира хоҳад кард.

25. То метавонӣ ба хонаи падарарўсат марав. (Заруриёти шаръӣ, аз ҷумла пайванди хешовандӣ истисно аст).

26. Мабодо бо ҳамсарат дар хонаи падарарўсат зиндагӣ кунӣ, ки молатро тасарруф хоҳад кард ва ҳамвора чашми тамаъ ба дастранҷи ту хоҳад дўхт, пас ҳамсарат низ мутобиқи майлу ахлоқи ту бо ту рафтор нахоҳад кард.

27. Мабодо бо зане издивоҷ кунӣ, ки аз шавҳари қаблияш писару духтари зиёд дошта бошад, ки ҳама молашро барои онҳо захира хоҳад кард ва аз моли ту дуздида, сарфи махориҷи онҳо хоҳад намуд, зеро фарзандонаш дар назди ў аз ту азизтаранд.

28. Ҳаргиз ду занро дар як хона ҷамъ макун.

29. То мутмаин нашавӣ, ки аз уҳдаи тамоми мушкилоти зиндагӣ мебароӣ, издивоҷ макун.

30. Дар оғози ҷавонӣ, ки қалбат фориғ ва хотират ором аст ва ҳанўз фарзандони зиёд зеҳнатро мушавваш накардааст, илм биёмўз, сипас аз роҳи ҳалол мол ҷамъ кун, он гоҳ издивоҷ намо, зеро агар ҳамзамон бо талаби илм ба фикри ҷамъ кардани мол шавӣ, вуҷуди мол туро ба зиндагии пурайшу нўш кашида, дар натиҷа аз талаби илм оҷиз хоҳӣ монд ва агар дар даврони таҳсил ба фикри издивоҷ бияфтӣ, мумкин аст маҷбур шавӣ, то барои рафъи ниёзмандиҳои зану фарзандон талош кунӣ ва шояд аз таҳсили илм даст бикашӣ, ки дар ин сурат на илм омўхтаӣ ва на мол ба даст овардаӣ.

31. Пайваста тақво пеша кун ва амонатро ба соҳибаш бозгардон.

32. Барои ҳамаи мардум новобаста аз кадом табақа буданашон хайрхоҳ бош.

33. Мардумро ҳақир машумор ва ба онҳо эҳтиром бигузор, бо онҳо беш аз ҳад омехта машав, магар ин ки худашон нишасту бархости бештарро бо ту писанданд ва назди ту рафтуомад кунанд. Дар ҳамнишинӣ бо авом ҳамвора кўшиш кун, ки бо онҳо дар масоили шаръӣ гуфтугў кунӣ, то касоне, ки аз аҳли илм бошанд, ба илм машғул шаванд ва касоне, ки аз аҳли он набошанд, бидуни он ки нороҳат шаванд, аз ту бипарҳезанд.

34. Мабодо масоили диниро бо авом ба сабки илми калом матраҳ кунӣ, ки онҳо аз ту тақлид карда, ба он машғул хоҳанд шуд ва ҷуз дарди сар фоидае аз он ҳосил нахоҳанд кард.

35. Агар касе ҷиҳати пурсидани масоили шаръӣ назди ту омад, фақат ба андозаи суолаш ба ў ҷавоб бидеҳ ва масоили дигаре ба он илова макун, ки зеҳни ў мушавваш хоҳад шуд ва ҷавоби суолашро нахоҳад фаҳмид.

36. Агар даҳ сол ҳам бидуни касбу қут мондӣ, аз илм рўй магардон, чунки илм зикри Худост ва Худованд мефармояд: **«Ва ҳар кас аз ёди Ман рўйгардон шавад, зиндагонии танг хоҳад дошт ва рўзи қиёмат ўро нобино барангезем».** («Тоҳо»; 124).

37. Бо шогирдонат чунон мушфиқона рафтор кун, ки гўё ҳар як аз ононро фарзанди худат медонӣ, зеро ин амр рағбату алоқаи онҳоро ба илм бештар хоҳад кард.

38. Агар шахси омӣ ва бозорӣ бо ту мубоҳиса ва мунозира кард, бо вай мубоҳиса макун, ки обрўи туро мебарад.

39. Ҳангоми баён кардани ҳақ аз ҳеҷ кас парво макун, агарчи султон ва ҳокими вақт бошад.

40. Кўшиш кун, ки дар ибодат ҳамеша аз дигарон пеш бошӣ, чунки агар мардуми авом огоҳ шаванд, ки ту алоқаи зиёде ба ибодат надорӣ, нисбат ба ту бадгумон хоҳанд шуд ва ин амр рағбати онҳоро аз ибодат кам хоҳад кард ва чунин натиҷа хоҳанд гирифт, ки ҳамон гуна нодонии онҳо барояшон фоида надорад, илми ту низ бароят самарае надоштааст.

41. Агар дар шаҳр ё минтақае сукунат доштӣ, ки дар он ғайр аз ту уламои дигаре низ вуҷуд дошт, худатро яккатози майдон ҷилва мадеҳ, балки монанди як фарди одӣ зиндагӣ кун, то мутмаин шаванд, ки ту қасди паст задани онҳо ва изҳори шахсияти худро надорӣ, вагарна онҳо бар ту шўрида, ба ақидаат тавҳин ва беэҳтиромӣ хоҳанд кард ва умуми мардум низ бар зидди ту баромада, ба ту заҳри чашм нишон хоҳанд дод, саранҷом гўё бидуни ҳеҷ гуна фоидае таҳқир шудаӣ ва мавриди хашми мардум қарор гирифтаӣ.

42. Дар чунин ҳолате фатво мадеҳ, агарчи аз ту хоста шавад ва ҳаргиз бо онҳо мунозира ва мубоҳиса макун.

43. Дар ҳузури онҳо ҳеҷ масъалаеро ҷуз бод алели возеҳ ва равшан баён макун.

44. Ҳаргиз бо устодон ва шахсиятҳои мавриди эҳтироми онҳо беэҳтиромӣ макун, ки онҳо низ ба ту тавҳину беэҳтиромӣ хоҳанд кард. Худованди мутаъол мефармояд: «**Онҳоеро, ки мушрикон ба ҷуз Худо мепарастанд, дашном мадиҳед, зеро ки онҳо аз рўи зулм ба ғайри дониш Худоро дашном хоҳанд дод».** («Анъом»; 108).

45. Дар бархўрд бо мардум ҳамеша боэҳтиёт бош.

46. Муомилаат бо Худованд дар танҳоӣ чунон бошад, ки дар назари мардум аст, зеро самарии илм ҳангоме ошкор мегардад, ки дар хилвату ҷилват яксон бошад.

47. Агар ҳокими вақт уҳдае ба ту пешниҳод кард, онро напазир, агарчи муносиби ҳолат бошад, вале бидонӣ, ки агар ту онро напазирӣ, касе онро хоҳад пазируфт, ки сазовори он нест ва дар натиҷа ба мардум зарар хоҳад расид ва баъди мутмаин шуданат ба ин ки ин уҳда сирфан ба сабаби илму донишат ба ту вогузор шудааст.

48. Мабодо дар маҷлиси мунозира бо тарсу ларз ҳарф бизанӣ, зеро ин амр зеҳнро мушавваш мекунад ва дар забон лакнат ба вуҷуд меорад.

49. Аз хандидани зиёд бипарҳез, ки дилро мемиронад.

50. Аз нишасту бархост ва гуфтугў бо занон ҷиддан бипарҳез, ки қалбро пажмурда мекунад.

51. Ҳамеша бо виқору тамкин роҳ рав ва дар корҳо шитоб макун.

52. Агар касе аз пушти сар туро садо зад, ҷавоб мадеҳ, зеро аз пушти сар фақат ҳайвонотро садо мезанад.

53. Ҳар гоҳ ки сухан мегўӣ, фарёд мазан ва садоятро баланд макун.

54. Саъй кун, ки ҳамеша бовиқор бинамоӣ ва андомҳоятро камтар ҳаракат диҳӣ, то ин ки арзишу манзилатат назди мардум боқӣ бимонад.

55. Дар пеши мардум бештар ба зикри Худо машғул бош, то аз ту биёмўзанд.

56. Барои худат як миқдор вақт муайян кун, ки дар он баъд аз намозҳо Қуръон бихонӣ, ба зикри Худо машғул шавӣ ва шукри неъматҳоеро, ки бар ту арзонӣ доштааст, ба ҷой оварӣ.

57. Дар ҳар моҳ чанд рўзе барои худ муайян кун, ки дар он рўза бигирӣ, то дигарон ба ту пайравӣ кунанд ва ҳаргиз ба он миқдор ибодат иктифо макун, ки мардуми авом ба он иктифо мекунанд.

58. Ҳамвора нафси худатро назорат кун ва бикўш, то дигарон низ дар корҳои дунявӣ ва ухравӣ аз илмат истифода кунанд.

59. Худат хариду фурўш макун, балки барои анҷоми корҳоят шахси дигареро интихоб кун, ки ба ў эътимод дошта бошӣ (то виқорат пеши мардум боқӣ бимонад ва вақти гаронбаҳоят зоеъ нашавад).

60. Ҳеҷ гоҳ дар корҳоят, чӣ дунёӣ ва чӣ ғайри он, бепарво мабош, зеро Худованди мутаъол аз ту дар бораи ҳама чиз хоҳад пурсид.

61. Ғуломи бериш махар.

62. Дар назди мардум худатро аз наздикону муқаррабони даргоҳ муаррифӣ накун, агарчи ҳақиқат чунин бошад, чунки мардум барои анҷоми корҳояшон назди султон туро восита хоҳанд кард, агар восита шавӣ, аз чашми султон меафтӣ ва агар восита нашавӣ, ба ту бадгумон хоҳанд шуд.

63. Ҷуз дар фанни худат, ки илм аст, худро дар радифи оммаи мардум овар.

64. Дар корҳои ғалату нописанд ба мардум пайравӣ макун, балки ҳамеша дар корҳои хубу писандида ба онҳо пайравӣ намо.

65. Агар шахсеро ба бадӣ шинохтӣ, бадияшро пеши мардум зикр макун, балки хубие дар вай ҷустуҷў кун ва бо ҳамин хубӣ аз ў ёд кун, ба ҷуз дар умури динӣ, ки дар бояд мардумро огоҳ кунӣ, то аз бадияш ҳазар намуда, ба ў пайравӣ накунанд, зеро Паёмбар (с) фармуданд: ***«Бадиҳоеро, ки дар шахси фоҷир аст, барои мардум баён кунед, то аз вай ҳазар кунанд».[[4]](#footnote-4)***

66. Агар шахси фоҷиру нофармоне, ки зарараш ба дин мерасад, аз ҷоҳу ҷалоли дунявӣ бархўрдор бошад, ту масъулияти худатро анҷом бидеҳ ва аз ҷоҳу ҷалоли ў парво макун, зеро ки Худованд ёвару мададгори динаш аст ва туро ёрӣ хоҳад кард. Агар як бор чунин кардӣ, аз уббуҳати ту хоҳанд тарсид ва дар оянда касе ҷуръат нахоҳад кард, то дар ҳузури ту ва дар минтақае, ки ту ҳастӣ, ҷасорат кунад ва бидъатеро дар дин эҷод ё изҳор намояд. Дар ин росто умуми мардумро метавонӣ омода кунӣ, то бо ту ҳамнаво бошанд ва дар дигар масоили динӣ низ ба ту пайравӣ кунанд.

67. Агар аз султон ё ҳокими вақт чизе мушоҳида кардӣ, ки мухолифи шариат буд, ба вай тазаккур бидеҳ, албатта ҳангоми чунин коре лозим аст итоату фармонбардории худро аз ў зикр кунӣ, зеро вай аз ту қавитар аст. Масалан, мегўӣ: «Дар масоиле, ки ту бар онҳо тасаллут дорӣ, аз ту фармонбардорӣ мекунам, аммо банда бинобар тахассуси илмӣ ва масъулияти динии худам аз рафтори шумо чизе мушоҳида кардам, ки аз назари шаръӣ дуруст нест (аз ин рў, хостам ин амрро ба шумо ёдовар шавам). Албатта лозим нест, ки ин суханро чанд бор такрор кунӣ, чунки мумкин аст атрофиёнаш туро аз байн бибаранд ва аз байн бурдани ту зарбае ба дин хоҳад буд, ҳадди аксар ду бор насиҳатро такрор кун, то ин ки барои дигарон низ мушаххас шавад, ки ба масоили динӣ аҳаммият медиҳӣ ва дар амр ба маъруф ҳарис ҳастӣ, то авом сукути туро бар чизи дигаре накунанд. Агар султон аз иштибоҳаш даст набардошт, ба хонааш бирав ва аз сари нав ўро дар танҳоӣ насиҳат кун ва бо далелҳое аз Қуръону суннат, ки ба ёд дорӣ, барояш тавзеҳоти лозимро бидеҳ, агар бидъаткор буд, бо ў мунозира кун, агар пазируфт, бисёр хуб, вагарна аз Худованд бихоҳ, ки туро аз шарри золим маҳфуз бидорад.

68. Маргро пайваста ба ёд овар ва барои устозону касоне, ки аз онҳо дин омўхтаӣ, омурзиш бихоҳ.

69. Ба тиловати Қуръон пойбанд бош.

70. Қабристону маконҳои муқаддасро зиёрат кун ва ба мулоқоти уламо ва машоих бештар рав.

71. Касоне, ки дар масҷидҳо ва маконҳои муқаддасу қабристон бо ту мулоқот мекунанд ва мегўянд, ки Паёмбари акрам (с)-ро дар хоб дидаанд, ба суханашон бовар макун.

72. Бо ҳавопарастон (аҳли бидъат, чӣ бидъати эътиқодӣ ва чӣ бидъати амалӣ) нишасту бархост макун, ба ҷуз ин ки бихоҳӣ онҳоро ба сўи дин ва сироти мустақим даъват кунӣ.

73. Аз лаънат фиристодани бисёр ва дашном додан парҳез кун.

74. Ҳамин ки муаззин садои азонро баланд кард, барои даромадан ба масҷид омода шав, то оммаи мардум пештар аз ту дохил нашаванд.

75. Дар ҳамсоягии ҳоким зиндагӣ макун.

76. Агар айбе аз ҳамсояаат мушоҳида кардӣ, онро бипўш, зеро ки он ба монанди амонате назди туст ва асрори мардумро фош макун.

77. Агар касе аз ту машварат талаб кард, ба ў машварате бидеҳ, ки туро ба Худо наздик гардонад.

78. Аз бухл бипарҳез, ки инсонро расво мекунад.

79. На тамаъкор бош, на дурўғгў ва на касе, ки суханонаш мардумро парешон мекунад, балки дар тамоми корҳо мурувватро нигоҳ дор.

80. Ҳамеша либоси сафед пўш.

81. Қалбан ҳамеша бениёз бош, аз худ ҳирсу рағбати камтаре ба дунё нишон бидеҳ, бо вуҷуди муҳтоҷ будан худро ҳамвора бениёз ҷилва бидеҳ, ҳаргиз фақру тангдастии худатро зоҳир макун, агарчи фақиру тангдаст бошӣ.

82. Ҳиммати баланд дошта бош, зеро касе, ки ҳимматаш заиф бошад, қадру манзилаташ кам мегардад.

83. Ба роҳе, ки меравӣ, ин тарафу он тараф нигоҳ макун, ҳамеша заминро нигоҳ кун.

84. Ҳар гоҳ ба ҳаммом рафтӣ, дар нишастан ва уҷраи ҳаммом худатро бо мардуми авом яксон магардон, балки дар саффи интизор дар ҷои муносибтаре бинишин ва аз он андозае, ки мардум музд медиҳанд, ту бештар бидеҳ, то мурувватат дар миёни онҳо ошкор шавад ва туро эҳтиром кунанд.

85. Агар ба порчабоф ё рангрез ё ба дигар касоне, ки ба чунин корҳо машғуланд, эҳтиёҷ пайдо кардӣ, худат шахсан пеши онҳо марав, балки фарди боэътимодро, ки ба вай бовар дорӣ, интихоб кун, то ки ин гуна корҳоро бароят анҷом диҳад.

86. Ҳаргиз аз мардум молиёт магир.

87. Пулҳоро ба дасти худ нашумор, балки ин корро ба каси дигаре вогузор кун.

88. Дунёро, ки дар назди аҳли илм ҳақир аст, ночизу беарзиш бидон, зеро он чи дар назди Худост, аз ин дунёи фонӣ беҳтар аст.

89. Корҳои шахсии интизомии худро ба каси дигаре вогузор кун, то бо хотири ҷамъ ба омўзиши илм машғул шуда тавонӣ ва ба ин восита мақому ҷойгоҳат дар назди мардум маҳфуз бимонад.

90. Бо девонагон ва бо уламое, ки аз услуби мунозира ва истидлол бехабаранд, суҳбат накун, ҳамчунин бо касоне, ки фақат барои изҳори шахсияташон ба талаби илм мепардозанд ва ҳадафи онҳо аз баҳсу мунозира ва ба миён кашидани масоил дар назди мардуми авом ин аст, ки обрўи туро бирезанд ва туро шарманда кунанд, агарчи медонанд, ки ту барҳаққӣ, боз ҳам дар баробари ҳақ таслим шудан намехоҳанд.

91. Агар бо афроди зирак ва шахсиятманде бархўрдӣ, ки онҳо аз ту таълим нагирифтаанд, ту худатро дар назари онҳо бузург ҷилва мадеҳ, то ин ки осебе ба ту нарасад.

92. Агар дар миёни ҷамъе аз мардум будӣ, худат барои имомати намоз пеш марав, магар ин ки онҳо ба поси эҳтиром туро пеш дароранд.

93. Ҷуз ҳангоми субҳ ё пешин ба ҳаммом марав.

94. Дар истироҳатгоҳҳои умумӣ зоҳир машав.

95. Агар медонӣ, ки султон ё ҳокимони вақт зулмеро дар фалон вақт анҷом медиҳанд, дар он вақт ба назди онҳо марав, магар бидонӣ, ки аз рўи насиҳату хайрхоҳӣ чизе ба онҳо бигўӣ, мепазиранд, чунки агар онҳо дар ҳузури ту кори номашруъеро анҷом диҳанд ва ту онҳоро аз он боздошта натавонӣ, мардум ин корашонро дуруст гумон хоҳанд кард, зеро ту дар он ҳангом ҳозир будӣ ва сукут кардӣ.

96. Дар маҷлисҳои илмӣ аз рўи хашму ғазаб амал накун.

97. Қиссагўӣ ва достонсароӣ макун, чунки достонсаро аксар вақт маҷбур аст, ки дурўғ бигўяд.

98. Ҳар гоҳ хостӣ, ки барои касе аз аҳли илм маҷлиси илмӣ баргузор кунӣ, агар мавзўъи он илми шаръӣ бошад, худат шахсан дар он ҳозир шав ва суханони ўро дуруст ташхис дода, аз бар кун ва бозгў намо. Агар дидӣ, ки он шахс олиму фақеҳ нест, чунин маҷлисе баргузор макун ва агар баргузор шуд, ту дар он ширкат маҷў, то мардум гумон накунанд, ки ў олими барҷаста ва бузурге аст, дар ҳоле ки чунин нест. Агар дидӣ, ки олиме салоҳияти фатво дорад, ўро ба мардум муаррифӣ кун, агар салоҳият надорад, дар маҷлисаш манишин, то дар ҳузурат дарс диҳад, балки фарди муътамадеро ба маҷлиси ў бифирист, то ин ки туро аз тарзи гуфтугў ва ҷойгоҳи илмияш огоҳ намояд.

99. Дар маҷлисҳои зикри аҳли бидъат ва суханрониҳои онҳо, ки мехоҳанд бо истифода аз шахсияти ту маҷлисҳояшонро машҳур кунанд, ширкат маҷў, балки аҳли маҳалла ва дигар касоне, ки ба онҳо эътимод дорӣ ё яке аз шогирдонатро ба маҷлисашон бифирист.

100. Ҳамеша хутбаи никоҳ, намози ҷаноза, ҷумъа ва идайнро ба хатиби минтақа вогузор кун.

Дар поён аз ту мехоҳам, ки маро дар дуои хайрат фаромўш накунӣ ва ин мавъизаро аз ман бипазирӣ, зеро ин васияти ман ба нафъи ту ва бақияи мусулмонон аст.

Ин буд васиятномаи Имоми Аъзам Абўҳанифа (р) ба шогирди бовафояш қозилқузот Имом Абўюсуф Яъқуб ибни Иброҳими Ансорӣ (р).

**Васиятҳои Имоми Аъзам Абўҳанифа (р) ба шогирдаш Юсуф ибни Холиди Самтии Басрӣ (р)**

Юсуф ибни Холиди Самтӣ (р) низ аз шогирдони машҳури Имоми Аъзам (р) аст. Зодгоҳи ў шаҳри Басра буд. Барои таҳсили илм назди Имоми Аъзам (р) ба Кўфа омад. Баъд аз таҳсили илм ҳангоме ки хост ба шаҳраш Басра бозгардад, Имоми Аъзам (р) фармуд: «Дар рафтан шитоб макун, мехоҳам ба унвони тўша туро чанд васият кунам». Он гоҳ аз рўи фурсат вақт таъйин кард ва васиятҳое фармуд, ки дар зайл меояд. Ин васиятҳо хусусан барои уламо ва толибилмон аҳаммияти бисёр дорад.

Аллома Зарнуҷӣ (р) шогирди машҳури соҳиби «Ҳидоя» –аллома Бурҳонуддини Марғинонӣ дар китоби арзишманди худ «Таълимул-мутаъаллим» менависад:

«Бар ҳар толибилм лозим аст, китоби «Васият»-еро, ки Имом Абўҳанифа (р) ба шогирдаш Юсуф ибни Холид ҳангоми бозгашти ў ба хонааш кардааст, дастрас намуда мутолиа кунад. Ҳангоме ки ман мехостам ба минтақаам баргардам, устодамон шайхулислом Алӣ ибни Абўбакр (р) ба ман дастур доданд, ки васияти мазкурро барои худам бинависам, ҳамчунин ин васият барои муфтӣ ва мударрисе, ки бо муомилоти мардум сарукор дорад, бисёр лозим ва зарурӣ аст».

Ҳазрати Юсуф ибни Холиди Самтӣ (р) аз устозони Имом Шофеъӣ (р) ҳастанд. Аз ин рў, Имом Шофеъӣ (р) дар бораи ў фармуданд: «Кона раҷулан минал-хиёр», яъне ў аз ҷумлаи беҳтарин афрод буд.

Муҳаддиси машҳур аллома Ибни Моҷаи Қазвинӣ (р) – соҳиби «Сунан», ки яке аз китобҳои сиҳоҳи ситта (шашгона) аст, аз ў ҳадис ривоят кардааст. Лафзи «Самтӣ» ба «самт» мансуб аст, ба сабаби доштани самт, яъне ҳусни сират ўро Самтӣ мегўянд. Юсуф ибни Холиди Самтӣ (р) дар соли 179-и ҳиҷрӣ вафот намудааст.

**Бисмиллоҳир-Раҳмонир-Раҳим**

Пас аз он ки Юсуф ибни Холиди Самтӣ муддате илм омўхт ва тасмим гирифт, то ба зодгоҳаш бозгардад, аз устозаш Имом Абўҳанифа (р) иҷозат хост. Имом фармуд: «Қабл аз бозгашт мехоҳам чанд васиятеро ҳамчун тўша ба ту арза кунам, зеро ки дар арсаҳои гуногуни муомила бо мардум, ташхиси дараҷаҳои аҳли илм, таъдиби нафс, идораи раъият, бархўрд бо авому хавос ва огоҳӣ аз аҳволи мардум ба он эҳтиёҷ хоҳӣ дошт. Ин васиятҳои ман барои илму дониши ту бисёр лозим аст, балки ба монанди олате хоҳад буд, ки онро зинат бахшида ва нагузорад дучори нуқсону ишкол гардад.

Бидон, ки ҳар гоҳ бо мардум бадрафторӣ кунӣ, бо ту душман хоҳанд шуд, агарчи падару модарат ҳам бошанд, вале ҳар гоҳ бо мардум рафтори хуш дошта бошӣ, агарчи бо ту хешовандӣ ҳам надошта бошанд, барои ту монанди падару модар хоҳанд гардид.

Сипас ба ман гуфт: «Сабр кун, то худамро барои кори ту фориғ намуда, фикрамро ҷамъ кунам ва ба тавфиқи Парвардигор туро чунон васияти фарогире намоям, ки аз таҳи қалбат аз ман сипосгузорӣ кунӣ».

Чун вақте ки бароям таъйин карда буд, фаро расид, фармуд:

«Инак вақташ фаро расида, ки аз он чи ба ту ваъда дода будам, парда бардорам». Он гоҳ фармуд:

«Акнун гўё он саҳнаро дар пеши чашмонам муҷассам мебинам, ҳангоме ки ту ба шаҳри Басра дохил мешавӣ ва бо мухолифони мо дар он шаҳр рў ба рў мегардӣ, бо истифода аз ғурури илмиат худро аз онҳо беҳтар медонӣ ва гўё мехоҳӣ илматро ба рухи онон бикашӣ. Ин кашмакаш чунон шиддат мегирад, ки рафта-рафта аз нишасту бархост бо онҳо сар мепечӣ, онҳо бо ту мухолифат мекунанд ва ту бо онҳо, онҳо бо ту қатъи робита мекунанд ва ту бо онҳо, онҳо туро дашном медиҳанд, ту онҳоро, онҳо туро гумроҳу мубтадеъ мехонанд ва ту онҳоро, саранҷом ҳардуямон зери суол меравем ва обрўямон мерезад, он гоҳ ту маҷбур мешавӣ онҳоро тарк гўӣ ва ба ҷои дигаре фирор кунӣ, аммо бидон ва огоҳ бош, ки ин тарзи тафаккур дуруст нест, ки инсон бо мардум мудоро накунад ва бо дасти худаш чунин шароитеро ба вуҷуд орад, ба ҳар ҳол бояд бо мардум сохт, то ин ки Худованд роҳи баромаде бикушояд.

Пас ҳар гоҳ вориди Басра шавӣ, мардум туро истиқбол хоҳанд гирифт, ба мулоқотат хоҳанд омад ва аз ту пазироӣ хоҳанд намуд, ту қадри ҳар касеро бишинос, мардуми шариф ва шахсиятмандро азиз бидор, уламоро таъзим кун, эҳтироми бузургсолонро ба ҷо биёр, бо хурдсолон лутфу нармӣ кун, ба мардуми авом наздик машав, бо бадкорон мудоро кун ва бо некон дўстӣ барқарор намо, ҳокими вақтро кам машумор, ҳеч касро таҳқир макун, дар мурувват кўтоҳӣ манамо, рози худатро ба касе изҳор макун, то касеро наозмўдаӣ, ба дўстияш эътимод макун, бо одами хасису фурўмоя дўстӣ манамо, чизе, ки ба зоҳират намезебад, бо он улфат маҷўй, ҳаргиз бо аҳмақон бетакаллуф машав, аз пазириши даъват ва ҳадя худдорӣ намо,[[5]](#footnote-5) ҳамеша мудоро ва сабру таҳаммул пеша кун, синафарох ва ахлоқи хуш дошта бош, либоси нав бипўш, маркаби хуб дошта бош, атру хушбўии зиёд истеъмол кун, як вақтеро барои анҷоми корҳои шахсиат ҷудо кун, ҳамеша аз ахбору аҳволи ходимон ва зердастонат огоҳ ва бохабар шав, дар таъдибу тарбияти онҳо ҷиддӣ бош, дар ин кор аз нармӣ истифода кун, зиёд онҳоро сарзаниш макун, ки беасар хоҳад шуд, бо дасти худ танбеҳашон макун, то ки виқорат пойдор бимонад, бар намозҳоят пойбанд бош, саховат кун ва суфраатро кушода бидор, ки бахил ҳаргиз лоиқи сарварӣ нест, дўстони мутмаин ва мушовирони доное дошта бош, ки ҳамвора туро аз ҷараёни таҳаввулоти рўзмарра ва ҳолоти мардум огоҳ созанд, то тавонӣ фасодро ислоҳ кунӣ ва хубиҳоро парвариш диҳӣ, аз ҳама кас ёд кун ва ба мулоқоташон бирав, чӣ касоне, ки ба мулоқоти ту меоянд ва чӣ ононе, ки намеоянд, бо ҳама касс хубӣ кун, хоҳ касоне, ки ба ту хубӣ мекунанд ва хоҳа касоне, ки намекунанд, афву гузашт пеша кун, ба некӣ суфориш намо, аз корҳои пучу бемаънӣ канора гир, касе, ки ба ту озор мерасонад, аз ў даргузар, дар нигоҳдошт ва адои ҳуқуқ шитоб кун, агар касе аз бародарон ва ҳамнишинонат бемор шуд, шахсан худат ба аёдаташ бишитоб ва аз тариқи дўстони дигар низ пайваста ҷўёи аҳволаш бош, агар касе аз онон аз маҷолисат ғоиб шуд, аҳволи ўро ҷустуҷў намо ва агар касе аз онҳо аз ҳузур дар маҷлиси тухуддорӣ намуд, ту ўро раҳо макун ва робитаи худро бо ў қатъ магардон, касе, ки ба ту ҷафо мекунад, бо ў низ рафтуомад кун, касе, ки пеши ту меояд, икромаш кун, касе, ки ба ту бадӣ мекунад, аз ў даргузар, касе, ки дар бораи ту сухани зишт мегўяд, ту аз ў ба ҳусну хубӣ ёд кун, агар касе аз онон мурд ва бар ту ҳаққе дошт, ҳаққашро адо намо, агар касе хушие дошт, ба ў табрик бигў, агар мусибате дошт, ўро тасаллӣ бидеҳ, агар ба вай офате расид, бо ў ҳамдардӣ кун, агар касе туро барои коре фаро хонд, бирав, агар аз ту кумак хост, ба вай кумак кун, агар аз ту ёрӣ хост, ба ў ёрӣ расон, то метавонӣ дар ҳузури мардум изҳори дўстӣ кун, салом карданро ом гардон, агарчи ба мардуми пасту беэътибор бошад, агар бо дигарон дар маҷлис як ҷо шудӣ ва масоили илмие матраҳ шуд ва дидӣ, ки дар баҳсу гуфтугў бар хилофи назариёти ту масоиле гуфта шуд, ту бевосита бо онон мухолифат макун, агар аз ту дар бораи масоиле пурсида шуд, аввалан ҳамон дидгоҳеро баён кун, ки онҳо бо он ошноянд ва онро дуруст медонанд, баъд аз он дидгоҳи дигарро матраҳ намо, масалан мегўӣ: «Дар ин бора як қавли дигар низ ба ин шарҳ ҳаст ва далелаш чунин аст», вақте ки онҳо назари туро гўш кунанд ва ҳикмати туро бубинанд, ки дар маҷлиси ту ҳозир мешавад, ки ту ҳақиқатан олим ҳастӣ ва қадри туро хоҳанд донист, саъй кун ҳар касе, ки дар маҷлиси ту ҳозир мешавад, аз илм маҳрум нагардад, тибқи ҳолати ҳар кас миқдоре илм ба вай биёмўз, то онро ёд бигирад ва дар он биандешад, бо мардум фақат масоили асосиро матраҳ кун ва аз тарҳи ҷузъиёт бипарҳез, мардумро ҳамеша маънусу саргарм дошта бош, гоҳе бо онон шўхӣ кун ва дўстона суҳбат намо, ки ин гуна умур муҳаббати туро дар қалби мардум меафзояд ва ба ҳузури онҳо дар маҷлисҳои илмӣ давом мебахшад, гоҳе мардумро ба хўрдани ғизо даъват кун, аз хатоҳои онон чашмпўшӣ намо, корҳояшонро анҷом бидеҳ, ба онон нармӣ кун, агар лағзиш дидӣ, ба тавре аз он бигузар, ки гўё асло надидаӣ, бо ҳеч кас аз онон изҳори дилтангӣ ва нороҳатӣ макун, тавре бо онон бархўрд кун, ки гўё фарде аз ҷумлаи онҳо ҳастӣ, рафторат бо мардум ҳамчунон бошад, ки бо худ рафтор мекунӣ, барои онҳо ҳамон чизеро биписанд, ки барои худат меписандӣ, барои ислоҳи нафси хеш аз худи нафс кумак бигир, ба ин гуна ки онро аз хомиҳо боздор ва ҳамвора аҳволашро муроқибат кун, аз шарписандӣ бигурез, агар касе аз ту изҳори танаффур кард, ту аз вай мутанаффир машав, касе, ки ба ту гўш медиҳад, ту низ ба ў гўш бидеҳ, коре, ки мардум туро ба он водор накардаанд, ту низ касеро ба он водор макун, тавре бо онҳо бархўрд кун, ки онон чунин бархўрдро барои худ биписанданд, ба онҳо нияти неки худро нишон бидеҳ, аз ростӣ кор бигир, такаббурро раҳо кун, мабодо касеро фиреб диҳӣ, гарчи туро фиреб диҳанд, амонатро ба соҳибаш баргардон, гарчи дигарон бу ту хиёнат кунанд, вафо пеша кун, ба тақво чанг бизан, бо пайравони динҳои дигар рафтори муносиб намо, агар ба ин васияти ман амал намоӣ, умедворам солим бимонӣ».

Сипас фармуд: «Аз ошноӣ бо ту бисёр хурсандам, аммо инак, ки аз ман ҷудо мешавӣ, хеле нигарон ва нороҳатам, ҳамвора ба ман нома бинавис ва маро аз эҳтиёҷот ва мушкилоти худат огоҳ гардон, ту бароям ба мисли фарзанд ҳастӣ, зеро ки ман барои ту ба монанди падар ҳастам».

Ва саллаллоҳу ало саййидино Муҳаммадинин-набиййил-уммиййи ва ало олиҳи ва асҳобиҳи ва саллам.

**Васиятҳои Имоми Аъзам Абўҳанифа (р) ба фарзандаш Ҳаммод (р)**

**Бисмиллоҳир-Раҳмонир-Раҳим**

Фарзандам! Худованд туро ба роҳи рост иршод ва таъйид кунад, мехоҳам туро чанд васият кунам, ки агар онҳоро ба ёд супорӣ ва дар амал татбиқ кунӣ, умедворам, ки иншоаллоҳ саодати дунё ва охиратро ҳосил кунӣ.

Аввал: Нахустини он тақво аст, ки аъзо ва андомҳои худро ба хотири тарси Худо аз гуноҳон маҳфуз бидорӣ ва фармудаҳову дастуроти Парвардигоратро аз рўи убудият ва бандагӣ ҳамвора ба ҷой оварӣ.

Дувум: Он чиро эҳсос кардӣ, ки ба донистан ва омўхтани он муҳтоҷӣ, бештар худро дар ҷаҳлу нодонӣ магузор ва ҳарчи зудтар онро биёмўз.

Севум: Бо касе, ки дар умури дину дунё ба вай муҳтоҷ нестӣ, нишасту бархост макун.

Чаҳорум: Ҳаққеро, ки дигарон дар зиммаи ту доранд, бо инсоф адо кун ва агар ту бар зиммаи дигарон ҳаққе доштӣ, ҳаргиз барои барои худат толиби инсоф машав, магар ин ки зарурате бошад.

Панҷум: Ҳеч гоҳ бо мусулмон ё зиммӣ душманӣ макун.

Шашум: Бар он чи ки Худованд аз моли дунё ва мақому мартаба ба ту иноят кардааст, қаноат кун.

Ҳафтум: Он чи дар даст дорӣ, бо ҳусни тадбир масраф кун, то аз мардум бениёз бошӣ.

Ҳаштум: Худатро дар чашми дигарон беарзиш магардон.

Нуҳум: Худатро аз мудохила дар корҳои пучу бемаънӣ нигоҳ дор.

Даҳум: Ҳангоми бархўрд бо мардум дар салом додан пешдастӣ кун, чун сухан гуфтӣ, некў бигў, бо мардуми хуб дўсттию муҳаббат пеша кун ва бо бадон мудоро дошта бош.

Ёздаҳум: Зикри Худоро бисёр кун ва дуруду салом бар Расули акрам (с) бештар бифирист.

Дувоздаҳум: То метавонӣ, ба «Сайидул-истиғфор» машғул бош ва калимоти он чунин аст:

" اللَّهُمَّ أَنْتَ رَبِّي لا إِلَهَ إِلاَّ أَنْتَ، خَلَقْتَنِي وَأَنَا عَبْدُكَ، وَأَنَا عَلَي عَهْدِكَ وَوَعْدِكَ مَا اسْتَطَعْتُ، أَعُوذُ بِكَ مِنْ شَرِّ مَا صَنَعْتُ، أَبُوءُ لَكَ بِنِعْمَتِكَ عَلَيَّ، وَأَبُوءُلَكَ بِذَنْبِي فَاغْفِرْ لِي، فَإِنَّهُ لا يَغْفِرُ الذُّنُوبَ إِلا أَنْتَ . "

«Аллоҳумма Анта Раббӣ ло илоҳа илло Анта халақтанӣ ва ана ъабдука ва ана ъало аҳдика ва ваъдика мастатаъту. Аъузу бика мин шарри мо санаъту, абўу лака биниъматика ъалайя ва абўу лака бизанбӣ, фағфир лӣ фаиннаҳу ло яғфируз-зунуба илло Анта».

«Худовандо, Ту Парвардигори манӣ, маъбуде баҳақ ҷуз Ту нест, маро офаридӣ ва ман бандаи Туам ва ба паймону ваъдаи худ то ҷое, ки метавонам, пойдорам. Аз бадии он чи анҷом додам, ба Ту паноҳ мебарам, аз неъмати Ту бар худ огоҳам ва ба гуноҳам иқрор мекунам, маро биомурз, ҳамоно ҷуз Ту касе омурзандаи гуноҳон нест».[[6]](#footnote-6)

Касе, ки ин дуоро шаб бихонад ва дар он шаб бимирад, ба биҳишт дохил мешавад ва касе, ки онро ҳангоми субҳ бихонад ва дар он рўз бимирад, вориди биҳишт мегардад.

Аз ҳазрати Абўдардо (р) ривоят аст, ки ҳангоме ба ў гуфтанд, ки «Хонаат оташ гирифт», фармуд: «Оташ намегирад, зеро ки ман калимоте аз Расули Худо (с) шунидаам, ки ҳар касе онҳоро дар аввали субҳ бихонад, то шаб ҳеч мусибате ба ў намерасад ва касе, ки онҳоро дар шаб бихонад, то субҳ ҳеч мусибате ба ў намерасад». Он калимот чунин аст:

" اللَّهُمََّ أنتَ رَبي لا إِلهَ إِلاََّ أَنْتَ عَلَيْكَ تَوَكَّلْتُ وأنْتَ رَبُّ العَرْشِ العَظِيمِ ما شاءَ اللَّهُ كانَ وَمَا لَمْ يَشأْ لَمْ يَكُنْ لا حَوْلَ وَلا قُوَّةَ إِلاَّ باللَّهِ العَلِيّ العَظِيمِ أعْلَمُ أنَّ اللَّهَ عَلى كُلّ شَيْءٍ قَدِيرٌ وأنَّ اللَّهَ قَدْ أحَاطَ بِكُلِّ شَيْءٍ عِلْماً اللَّهُمَّ إِني أعُوذُ بِكَ مِنْ شَرّ نَفْسِيوَمِنْ شَرّ كُلّ ذِي شَرٍّ وَمِنْ شَرّ كُلّ دَابَّةٍ أنْتَ آخِذٌ بِناصِيَتها إنَّ رَبِّي على صِرَاطٍ مُسْتَقِيمٍ "

«Аллоҳумма Анта Раббӣ ло илоҳа илло Анта, алайка таваккалту ва Анта Раббул-аршил-азим, мо шоаллоҳу кона ва мо лам яшаъ лам якун, ло ҳавла ва ло қуввата илло биллоҳил-алиййил-азим, аъламу анналлоҳа ало кулли шайъин қадир ва анналлоҳа қад аҳота бикулли шайъин илмо, Аллоҳумма иннӣ аъузу бика мин шарри нафсӣ ва мин шарри кулли зӣ шаррин ва мин кулли доббатин Анта охизун биносиятиҳо, инна Раббӣ ало сиротин мустақим».[[7]](#footnote-7)

«Илоҳо! Ту Парвардигори манӣ, ҷуз Ту маъбуди дигаре нест, таваккулам бар Туст ва Ту Парвардигори арши азим ҳастӣ, он чи Худо бихоҳад, ҳамон хоҳад шуд ва то Худо нахоҳад, ҳеч коре анҷом нахоҳад гирифт, ҷуз Худои бузург ва бартар ҳеч неруе нест, ки инсонро аз маъсият боздорад ва ба некӣ водор намояд, яқини устувор дорам, ки Худованд бар ҳама чиз қодир аст ва ин ки илми Парвардигор бар ҳама чиз иҳота дорад. Парвардигоро! Аз шарри нафсам ва аз шарри ҳар соҳиби шарре ва аз шарри ҳар махлуқе, ки Ту ихтиёрашро дорӣ, ба Ту паноҳ меҷўям, ба ростӣ ки Парвардигорам бар сироти мустақим аст».

Сездаҳум: Ҳар рўз ба қироати Қуръон мувозибат ва пойбанд бош ва савоби онро ба Расули акрам (с), волидайну устозонат ва дигар мусулмонон ҳадя кун.

Чаҳордаҳум: Аз дўстонат бештар аз душманонат ҳазар кун, чунки фасод дар миёни мардум густариш ёфтааст ва мумкин аст дўстат ба душман табдил ёбад.

Понздаҳум: Асрори худро пинҳон бидор ва касеро аз молу барномаи амал ва маконе, ки ба он ҷо қасди рафтан дорӣ, огоҳ масоз.

Шонздаҳум: Бо ҳамсоя хушрафторӣ намо ва бар озору азияти ў сабр кун.

Ҳафдаҳум: Мазҳаби аҳли суннат ва ҷамоатро ҳамвора лозим бигир ва аз ҷоҳилону гумроҳон бипарҳез.

Ҳаждаҳум: Дар тамоми корҳо нияти худатро холис гардон ва дар ҳар сурат кўшиш кун, ки ҳалол бихўрӣ.

Нўздаҳум: Ба панҷ ҳадисе, ки аз миёни панҷсад ҳазор ҳадис интихоб кардаам, амал кун:

1. Дору мадори тамоми аъмол бар ният аст ва подоши ҳар шахс мутобиқи нияти ў хоҳад буд.
2. Аз аломатҳои диндории як шахси мусулмон ин аст, ки корҳои лояънӣ [[8]](#footnote-8) ва бефоидаро тарк кунад.
3. Ҳеч яке аз шумо то ҳангоме ки мусулмони комил наметавонад бошад, ки он чиро барои худаш меписандад, барои бародари мусулмонаш низ биписандад.
4. Ҳалолу ҳаром ошкор аст ва дар миёни он ду масоили зиёде муштабеҳ аст, ки бисёре аз мардум онро намедонанд, пас касе, ки аз чизҳои шубҳанок парҳез кунад, дину обрўяшро маҳфуз доштааст ва касе, ки дар чизҳои шубҳанок бияфтад, дар ҳаром афтодааст, монанди чўпоне, ки рамаашро дар атрофи киштзор мечаронад, анқариб ба киштзор дохил хоҳанд шуд. Сипас фармуданд: «Огоҳ бош! Ҳар подшоҳ ҳудуде дорад. Огоҳ бош, ки ҳудуди Худованд ҳамон чизҳоест, ки иртикоби онҳоро бар бандагонаш ҳаром кардааст. Огоҳ бош! Дар ҷисми инсон тиккаи гўштест, ки агар дуруст шавад, тамоми ҷисм дуруст мешавад ва агар фосид гардад, тамоми ҷисм фосид мегарад. Огоҳ бош, ки он қалб аст».
5. Мусулмони комил касе аст, ки мусулмонони дигар аз дасту забонаш солим бимонанд.[[9]](#footnote-9)

Бистум: То солим ҳастӣ, дар миёни тарсу умед қарор дошта бош ва бо хушгумонӣ ба Худо ва умеди қавӣ, бо қалби солим бимир, зеро ки Худованд бахшандаву меҳрубон аст.

**Васиятномаи Имоми Аъзам Абўҳанифа Нуъмон ибни Собити Кўфӣ – рафаъаллоҳу дараҷотиҳи – ба шогирдаш Нўҳ ибни Абўмарям (р) дар умури қазо**

Нўҳ ибни Абўмарям (р) низ аз шогирдони маъруфи Имоми Аъзам (р) буд. Зодгоҳи ў шаҳри Марв аст. Куняи ў Абўисмат буда, бо лақаби «Ҷомеъ» шуҳрат дошт. Умуман аз ҳазрати Имоми Аъзам (р) дар бораи умури қазо суолоте мекард. Боре ҳазрати Имом фармуд: «Ту рўзе ба мансаби қазо хоҳӣ нишаст». Чунон ҳам шуд, ў тариқи номае чараёнро ба Имоми Аъзам (р) иттилоъ дод. Ҳазрати Имоми Аъзам (р) васиятҳое чанд перомуни қазо навишт ва ба ў фиристод, ки инак дар зайл баён хоҳад шуд. Ўро ба ин сабаб «Ҷомеъ» меномиданд, ки ҷомеъул-улум, яъне фарогирандаи ҳамаи илмҳо буд. Ҳар рўз чаҳор ҳалқаи дарс доир мекард, яке ҳадис, дувум нақл ва тавзеҳи иршодоти Имоми Аъзам (р), севум наҳв ва забони арабӣ ва чаҳорум шеъру адаб. Ў илова аз Имоми Аъзам (р) аз қозӣ Ибни Абўлайло (р) низ касби файз намудааст.

**Бисмиллоҳир-Раҳмонир-Раҳим**

Наҳмадуҳу ва нусаллӣ ало Расулиҳил-карим.

Нўҳ ибни Абўмарям (р) мегўяд: «Ман аз Имом Абўҳанифа (р) дар бораи маънои аҳодис суол мекардам, эшон аҳодиси мавриди назарро шарҳу тавзеҳ медоданд.[[10]](#footnote-10) Ҳамчунон дар бораи масоили печида аз эшон ҷўё мешудам ва бештар дар бораи масоили қазо ва аҳкоми фиқҳӣ суол мекардам. Боре фармуд: «Эй Нўҳ! Ту рўзе бар мансаби қазо хоҳӣ нишаст». Ҳангоме ки ба зодгоҳам Марв бозгаштам, муддати зиёде тўл накашид, ки маҷбур шудам мансаби қазоро бипазирам. Ҳанўз Абўҳанифа (р) дар қайди ҳаёт буданд, нома навиштам ва ҷараёнро ба эшон иттилоъ додам ва дар зимн навиштам: «Аз ин ҷасорат пўзиш мехоҳам, ки ман ин кори душворро маҷбуран пазируфтаам».

Эшон ҷавоби номаро чунин марқум доштанд:

«Аз Абўҳанифа ба Абўисмат, ассалому алайкум ва раҳматуллоҳи ва баракотуҳу, ва баъд: Номаат расид ва аз муҳтавои он огоҳ гардидам. Амонати бузурге бар дўшат ниҳода шудааст, амонате, ки бузургтарин уламо аз таҳаммули он оҷизанд. Ту акнун монанди ғариқе ҳастӣ, ки бояд барои наҷоти худ чорае биандешӣ. Бинобар ин, тақво пеша кун, ки тақво тамоми корҳоро рост мекунад, дар охират сабаби наҷот мегардад ва дар дунё аз ҳар мусибате мераҳонад. Ба василаи ҳамин тақво аст, ки беҳтарин самарот ҳосил мегардад. Худованд оқибати ҳама корҳоямонро ба хайр гардонад ва ба он чи ризои худаш ҳаст, тавфиқамон бахшад, зеро ки Ў шунавои гуфторҳо ва наздик ба бандагон аст.

Бидон, ки кори қазоватро ҷуз олими мутабаҳҳир наметавонад ба дурустӣ анҷом диҳад, олиме, ки дар усули илм, хоҳ аз Қуръон ва хоҳ аз суннат ва ақволи саҳоба маҳорати комил дошта бошад ва аз худ раъй ва дидгоҳи илмӣ ва қудрати танфиз (иҷро) дошта бошад. Пас, агар дар ҳини қазоват ба мушкиле бархўрдӣ, ба Қуръону суннат ва иҷмоъи уммат руҷуъ кун, агар насси сареҳе ёфтӣ, ба он амал кун ва агар насси сареҳе наёфтӣ, назоир (ҳаммонанд)-и онро ҷустуҷў карда, қиёс кун ва аз усули сегонаи мазкур барои он мисол ва шоҳид биёр, он гоҳ ба ҳар кадом ки ба усули мазкур наздиктар ва шабеҳтар буд, амал кун.

Бо уламои соҳиббасират машварат намо, иншоаллоҳ дар миёни онон касоне хоҳанд буд, ки он чи ту наметавонӣ дарк кунӣ, онон дарк хоҳанд кард.

Пас ҳар гоҳ тарафайни даъво назди ту ҳозир шуданд, дар байни нотавону тавонманд, беобрўву обрўманд дар ҷои нишаст, дар гўш кардани ҳарф, дар суҳбат кардан, дар ҳама чизҳо адолат кун, ҳаргиз магузор аз ту ҳаракате содир шавад, ки обрўманд ба хотири эътибораш дар миёни мардум дар ту тамаъ кунад ва беобрў ба хотири заъфу нотавониаш аз ту ноумед гардад.

Ҳар гоҳ тарафайни низоъ дар назди ту ҳозир шуданд, бигузор, то ба оромӣ дар ҷойгоҳи муайянашон бинишинанд ва шармандагии маҷлис ва ҳайбати маҳкама аз онон дур гардад, он гоҳ ба нармӣ бо онон гуфтугў намо, матлаби худатро ба онон бифаҳмон ва кўшиш кун, ки матлаби ҳар яки онҳоро ба дурустӣ дарк кунӣ, вақти кофӣ дар ихтиёрашон бигузор, ки бидуни шитоб тавонанд ҳадафашонро бифаҳмонанд ва ҳар он чи гуфтанӣ доранд, бигўянд, магар ин ки бемаврид суҳбат кунанд, ки дар он сурат пеши суханро гирифта бигў, ки «ин сухан ба асли масъала рабте надорад».

Ҳеч гоҳ дар ҳолати дилтангӣ ва хашму ғамгинӣ ҳукм макун, на дар ҳолате ки эҳтиёҷ ба дастшўӣ дошта бошӣ ё гурусна бошӣ ва на ҳангоме ки қалбат ба ҷои дигаре машғул бошад, вақте ҳукм содир кун, ки аз ҳама ҷиҳат фориғдил ва мутмаин бошӣ.

Дар содир кардани ҳукм байни хешовандон (яъне ду тарафи қазия бо ҳам қавму хеш бошанд) шитобу аҷала макун, балки чанд ҷалса онҳоро бо ҳам бинишон, шояд сулҳ кунанд, агар ба сулҳ розӣ шуданд, чи хуб, вагарна дар миёни онон мутобиқи шариат ҳукм кун.

То вақте ки ҳама сабабҳои иттиҳом бароят мушаххас нашавад, бар ҳеч касе ҳукм содир макун.

Ҳеч гоҳ гувоҳро талқин макун ва сухан ба даҳонаш мадеҳ, дар ҷалсаи маҳкама ба ҳеч кас (на тарафайн ва на шоҳид) роҳнамоӣ ва ишора макун.

Ҳаргиз ба хешовандонат уҳда ё мансабе масупор.

Ҳаргиз даъвати касеро қабул макун, то муттаҳам нашавӣ.

Дар маҷлиси қазо ҷуз бо ашхоси масъул гуфтугў макун.

Ҳамеша тақворо бар ҳама чиз тарҷеҳ бидеҳ, ки барои дунё ва охиратат кофӣ аст.

Худованд ба ҳамаамон неъмати саломатӣ ва зиндагии покиза иноят кунад ва дар охират ҷойгоҳи каримонае насиб гардонад.

Ва саллаллоҳу таъоло ало хайри халқиҳи саййидино Муҳаммадин ва олиҳи ва саҳбиҳи аҷмаъин».

**Васиятҳои Имоми Аъзам (р) Абўҳанифа Нуъмон ибни Собити Кўфӣ ба шогирдони боризи худ**

**Бисмиллоҳир-Раҳмонир-Раҳим**

Аз Имом Абўюсуф (р) ривоят аст, ки фармуд: «Як рўзи боронӣ мо чанд нафар аз шогирдони ҳазрати Имоми Аъзам (р) назди ў ҳозир шудем. Аз он ҷумла Довуди Тоӣ, Офияи Авдӣ, Қосим ибни Маъни Масъудӣ, Ҳафс ибни Ғиёси Нахаъӣ, Вакеъ ибни Ҷарроҳ, Молик ибни Миғвал, Зуфар ибни Ҳузайл ва иддаи дигаре буданд. Имоми Аъзам (р) ба мо рўй оварда фармуданд:

«Шодию хушҳолии ман бо шумост, шуморо мебинаму ғаму парешониам дур мешавад, ман фиқҳро монанди як аспи саворӣ ончунон барои шумо ром карда ва зин намуда, лаҷом задам, ки ҳар гоҳ бихоҳед, метавонед онро савор шавед. Акнун дарҳол шуморо раҳо мекунам, зеро ки мардум аз пайи шумо меоянд, аз шумо пайравӣ мекунанд ва суханону калимоти шуморо ҷустуҷў менамоянд, гарданҳоро дар баробари шумо фуруд овардаам, ки хоста ё нохоста аз шумо фармон мебаранд.

Акнун ҳамаи шумо салоҳият доред, ки бар мансаби қазо бинишинед ва дар миёни шумо даҳ нафаранд, ки метавонанд қозилқузот бошанд, яъне барои қазоват дигар ба манзалаи устод ва мураббӣ қарор бигиранд. Шуморо ба Худо ва ба он илми муқаддасе, ки Худованд ба шумо иноят кардааст, савганд, ки ин илмро аз зиллату хорӣ маҳфуз бидоред ва ҳаргиз бо талаби мансаб ё уҳдае аз ҳокимон онро хор насозед. Агар аҳёнан мехост мансаби қазо ба яке аз шумо таҳмил шавад, аммо ў дар бораи худаш медонист, ки нуктаи заъфе дорад ва Худованд онро аз чашми дигарон пинҳонаш доштааст, пас бидонед, ки қазовати чунин шахс ноҷоиз буда, даромадаш аз ин роҳ барои вай ҳалол нест. Қазовати шахс замоне ҷоиз ва музде, ки аз ин роҳ ба даст меорад, барояш ҳалол аст, ки зоҳиру ботинаш яке бошад.

Бо вуҷуди ин, агар касе маҷбур шуд уҳдаи қазоро бипазирад, пас миёни худ ва мардум парда нагузорад, намозҳои панҷгонаро бо ҷамоат дар масҷид бихонад, дар вақти намоз дар байни мардум эълон кунад, ки ҳар кас бо ман коре дорад, ман ҳозирам, ҳар гоҳ аз намози хуфтан фориғ шуд, се бор эълон кунад, ки ҳар кас бо ман коре дорад, ман ин ҷоям, он гоҳ ба хонааш биравад.

Агар ба қадре мариз шуд, ки натавонист ба кораш ҳозир шавад, ба андозаи рўзҳое, ки мариз буд, аз ҳуқуқаш (маъошаш) кам кунад. ҳар имом ё масъуле, ки дар байтулмол хиёнат кунад ё дар даврони имоматаш муртакиби зулме шавад, чунин имомате ботил мегардад ва аз он лаҳза ба баъд ҳукмронӣ ё идомаи масъулият барои вай ноҷоиз аст, агар ошкоро муртакиби гуноҳе шавад, ки ҳадди шаръӣ дорад, бояд наздиктарин қузоти минтақа онро бар вай ҷорӣ кунанд».

Ва саллаллоҳу ало саййидино Муҳаммадин ва ало олиҳи ва саҳбиҳи ва саллама таслиман касиро.

1. . Ин воќеа дар китоби «Ал-истиъоб» зикр гардидааст. [↑](#footnote-ref-1)
2. . Ривояти Тирмизї. [↑](#footnote-ref-2)
3. . Маќсуд ќатъи робита бо хешовандон нест, балки љилавгирї аз барњам хўрдани фазои гарми хонавода аст. [↑](#footnote-ref-3)
4. . Ривояти Табаронї. [↑](#footnote-ref-4)
5. . Ќабул кардани даъват ва њадя суннат аст, аммо агар маслањат ва зарурати динї таќозо кунад, напазируфтани он ишколе надорад. [↑](#footnote-ref-5)
6. . «Мишкотул-масобењ». [↑](#footnote-ref-6)
7. . Ин ривоятро имом Нававї дар китоби «Ал-азкор» аз китоби «Амалул-явми вал-лайла» - таълифи Ибни Санї (р) наќл кардааст, албатта лафзи «кулли зї шаррин» дар он нест. [↑](#footnote-ref-7)
8. . «Лояънї» ба њарфњо ва корњое гуфта мешавад, ки бефоида буда, њеч гуна манфиати дунявї ё ухравї ба он вобаста набошад ва љуз зоеъ кардани ваќт њеч самарае надошта бошад. Баъзе уламо мегўянд: Бар асари машѓул шудан ба корњои бемаънї нуру равнаќи аъмоли солењ аз байн меравад ва илова бар он зарараш ин аст, ки ин ваќти гаронбањое, ки бояд ба тиловату зикр ва дуову дуруд ва ѓайра сарф мешуд, зоеъ мегардад. Аљиб ин аст, ки тољирони дунё ба даст наовардани фоидаро низ зарар мешуморанд, аммо толибону ошиќони охират фикр намекунанд, ки ба сабаби иштиѓол ба корњои бемаънї чї ќадар соатњову лањзањои арзишмандеро барбод медињанд. Дар зимн инро низ бояд мадди назар дошт, ки ваќте парњез аз корњои бемаънї ин ќадар мавриди таъкид аст, пас иљтиноб аз гуноњ чї ќадар вољиб ва зурурї аст. (Муаллиф). [↑](#footnote-ref-8)
9. . Аз Имом Абўдовуди Сиљистонї (р) - соњиби «Сунан» наќл шудааст, ки фармуданд: «Ман панљсад њазор њадис аз Расули Худо (с) навиштаам, аз он љумла чањор њазору њаштсад њадис дар китоби худам љамъ кардам, ки њамаи он ё сањењ ё наздик ба сањењ аст. Барои касе хоста бошад, ба дин амал кунад, фаќат чањор њадиси он кофї аст. Он гоњ аз як то чањор ба њамин тартиб њадисњои мазкурро баршумурданд, њадиси панљуме, ки Имом Абўњанифа (р) ба писарашон Њаммод тавсия карданд, дар интихоби Имом Абўдовуд (р) дида намешавад. Панљ њадиси мазкур бисёр љомеъ буда ва таќрибан њама шуъбањои зиндагиро дар бар мегирад. (Муаллиф). [↑](#footnote-ref-9)
10. . Чунки шарњи маънои ањодис фанне аст, ки Имом дар он устод буданд ва њаминро фиќњ дар дин мегўянд. [↑](#footnote-ref-10)